erhwenkuo/poetry-chinese-zhtw huggingface dataset:
如夢令
作者：汪（宋）

幾點弄晴微雨。翳日薄雲來去。斷送一番春，滿徑楊花飛絮。無語。無語。還是舊時院宇。
賀新郎
作者：汪（宋）

帖子傳新語。問自來、翰林學士，幾多人數。或道江心空鑄鏡，或道艾人如舞。或更道、冰盤消暑。或道芸香能去蠹，有宮中、鬥草盈盈女。都不管，道何許。離騷古意盈洲渚。也莫道、龍舟吊屈，浪花吹雨。只有闢兵符子好，少有詞人拈取。誰肯向、帖中道與。絕口用兵兩個字，是老臣、忠愛知艱阻。寫此句，絳紗縷。
賀新郎
作者：汪（宋）

夜對燈花語。且隨宜、果盤草草，兩三杯數。翠玉環中園五畝，自唱山歌自舞。況今夜、尊前無暑。何用食前須方丈，更後車、何用嬋娟女。這閒福，自心許。蓼花蘆葉紛江渚。有沙邊、寒蛩吟透，梧桐秋雨。羨甚滿堂金玉富，未可學人漁取。怕天也、未曾相與。豹遁蛟藏泉可濯，有鬼神、呵護盤之阻。鮮可食，膾銀縷。
鷓鴣詞・瑞鷓鴣
作者：汪（宋）

傷時懷抱不勝愁。野水粼粼綠遍洲。滿地落花春病酒，一簾明月夜登樓。明眸皓齒人難得，寒食清明事又休。只是鷓鴣三兩曲，等閒白了幾人頭。
念奴嬌
作者：汪（宋）

相逢草草，共吟詩、同醉杯中之物。評論三王譏五霸，談辯喧譁鄰壁。敲缺唾壺，擊殘如意，妙語飛華雪。無能為也，如何對此三傑。看取東野詩成，南昌書就，奈徵車催發。後夜山深何處宿，紅豆寒燈明滅。一老堪憐，兩生未起，應念星星發。風傳佳話，花村無犬驚月。
西江月
作者：汪（宋）

千縷柳絲猶嫩，一星榆火初明。載將新意壽幽人。紅袖持杯勸盡。老鶴自偏野性，沙鷗難比輕身。殷勤多謝祝長春。一笑東風夜靜。
沁園春
作者：汪（宋）

民吾同胞，剖破藩籬，元是大家。故見之誥詔，視如子弟，諄勤懇切，悃愊無華。孝悌力田，職當勸相，起早非幹為看花。親酌酒，老農唯諾，句句仁芽。曉來猶覺寒些。看雨溼風吹旗□斜。笑吾生八十，盡諳農事，公筵既徹，更共烹茶。高唱豳風，敬酬令尹，王道桑麻樂有涯。春務急，見溪頭楊柳，已可藏鴉。
如夢令
作者：汪（宋）

一隻船兒沒賽。七十六年裝載。把柁更須牢，風飽蒲帆輕快。無礙。無礙。匹似子猷訪戴。
江城子
作者：汪（宋）

可是東風、當日欠商量。百紫千紅春富貴，無半點，似渠香。
南鄉子
作者：虞剛簡（宋）

兒有掌中杯。但把歸期苦苦催。奕世衣冠仍上第，公臺。元自詩書裡面來。秋色為渠開。先我梁山馬首回。猿鶴莫輕窺蕙帳，驚猜。抬步歸休亦樂哉。
向湖邊
作者：張拭（宋）

萬里煙堤，百花風榭，遊女翩翩羽蓋。彩掛鞦韆，向花梢嬌對。矧門外、森立喬松，日花爭麗，猶若當年文會。廊廟夔龍，暫卜鄰交外。共講真率，玉糝金齏膾。同蕭散寄傲，樽罍傾北海。佳處難忘，約追歡須再。況風月不用一錢買。但回首，七虎堂中心欲碎。千里相思，幸前盟猶在。
霜天曉角
作者：趙希明（宋）

空山木落。月淡闌干角。相與羊裘披上，方知道、宦情薄。老來須自覺。酒尊行處樂。疑到碧灣無路，灘聲小、櫓聲薄。
醉蓬萊
作者：程珌（宋）

望皇都清曉，瑞日祥煙，洞開閶闔。一朵紅雲，映重瞳日月。萬歲山高，九霞杯暖，正想宸遊洽。絕塞庭琛，重闈天笑，年年仙闕。韶鳳徘徊，蒲魚演漾，鎬酒恩濃，龍蟠建業。玉琢麟符，分付人中傑。奠國安民，持將祝壽，樂作君臣悅。看取頭廳，押班稱賀，明年天節。
西江月
作者：程珌（宋）

歲貢來從玉壘，天恩拜賜金奩。春風一朵紫雲鮮。明月輕浮盞面。想見清都絳闕，雍容多少神仙。歸來滿袖玉爐煙。願侍年年天宴。
鷓鴣天
作者：程珌（宋）

飲罷天廚碧玉觴。仙韶九奏少停章。何人採得扶桑椹，搗就藍橋碧紺霜。凡骨變，驟清涼。何須仙露與瓊漿。君恩珍重渾如許，祝取天皇似玉皇。
水調歌頭
作者：程珌（宋）

玉女掃天淨，雍觀掠江寬。問君何事底急，夜半挾舟還。三島眠龍驚覺，萬頃明瓊碾破，涼月照東南。碧氣正吞吐，滿挹漱膺肝。煙蓬上，乘雲象，嗷天關。人間已夢，我獨危坐玩漫汗。螭殿黃昏未鎖，鶴氅翩躚蜚下，共吸酒壺乾。興罷吹笙去，風露五更寒。
水調歌頭
作者：程珌（宋）

電闕驅神駿，鐵棰起痴蛟。木鳴山裂盛夏，白晝野魖號。急上瑤庭深處，為問龍君何怒，抉破古天河。日華開絢採，雨意屬詩豪。與君來，蜚玉佩，斬觚瓢。纖流沈羽，借我萬斛沸銀濤。醉拍滿缸香雪，寫竭一池濃墨，逸氣正飄颻。何事謫仙子，歸去續松醪。
水調歌頭
作者：程珌（宋）

日轂金鉦赤，雪竇水晶寒。支機石下翻浪，噴薄出層關。半夜雌龍驚走，明日靈蛇張甲，蜚上石盤桓。多謝山君護，未放醉翁閒。安得醉，風泚泚，露珊珊。翠雲老子，邀我瑤佩駕紅鸞。一勺流觴何有，萬石橫缸如注，虹氣飲溪乾。忽夢坐銀井，長嘯俯清湍。
水調歌頭
作者：程珌（宋）

天地本無際，南北竟誰分。樓前多景，中原一恨杳難論。卻似長江萬里，忽有孤山兩點，點破水晶盆。為借鞭霆力，驅去附崑崙。望淮陰，兵冶處，儼然存。看來天意，止欠士雅與劉琨。三拊當時頑石，喚醒隆中一老，細與酌芳尊。孟夏正須雨，一洗北塵昏。
水調歌頭
作者：程珌（宋）

渤澥東南界，西北倚崑崙。當時推步，但知宇內有乾坤。午夜風輪微轉，駕我浮空泛景，一息過天垠。俯視人間世，渺渺聚漚塵。挽天吳，摩海若，吐還吞。寧用計年，八十陽九又三陰。要自白榆星外，直至黑流沙底，山與澤俱平。不論初末度，一色界如銀。
六州歌頭
作者：程珌（宋）

向來抵掌，未必總談空。難遍舉，質三事，試從公。記當年，賦得一丘一壑，天鳶闊，淵魚靜，莫擊磬，但酌酒，盡從容。一水西來他日，會從公、曳杖其中。問前回歸去，已笑白髮成蓬。不識如今，幾西風。蒙莊多事，論蝨豕，推羊蟻，未辭終。又驟說，魚得計，孰能通。□□□。嘆如雲罔罟，龍伯啖，眇難窮。凡三惑，誰使我，釋然融。豈是匏瓜者，把行藏、悉俯鴻濛。且從頭檢校，想見迎公。湖上千松。
滿江紅
作者：程珌（宋）

黃鶴樓前，江百尺、波橫光溢。問老子、當年高興，何人知得。最愛洞庭天際水，分明表裡玻璃色。恐今宵、未必似前番，天應惜。都莫問，鴻鍾勒。也休羨，壺天謫。憶故人霜下，亂灘橫笛。便好騎鯨遊汗漫，古來蟾影何曾沒。更明年、重約再來時，乘槎客。
滿江紅
作者：程珌（宋）

頗恨登臨，浪自作、騷人愁語。石城上、何須苦說，死袁生褚。當日臥龍商略處，秦淮王氣真何許。與君來、蕭瑟北風寒，黃雲暮。枕鍾阜，湖玄武。生此虎，真蹲踞。看四山環合，休臨江渚。可笑唐人無意度，卻言此虎凌波去。君且住、明月為人來，潮生浦。
沁園春
作者：程珌（宋）

玉局仙人，輕帆萬里，送入三吳。怪一舟如葉，元無濁物，依然姑射，滿載冰壺。昔日文君，千言成誦，不識如今記得無。新來也，喜都將分付，一顆驪珠。向來田賦蠲輸。散多少、春風巴與渝。算公家粗了，蓴鱸而已，何妨西子，白髮江湖。印鑄黃金，時來須佩，畢竟人生萬卷書。離情處，正秦淮歲晚，雪意模糊。
步虛詞・西江月
作者：程珌（宋）

休怪頻年司鑰，仙官長守仙宮。東風未肯到凡紅。先舞雲韶綵鳳。都是一團和氣，故教上苑春濃。群仙拍手過江東。高唱紫芝新頌。
沁園春
作者：程珌（宋）

公有仙姿，蒼松野鶴，落落昂昂。論法主長生，仍須極貴，雲臺絳闕，都許尚羊。更憶當年，而今時候，一念功名下帝旁。天分付，使人間草木，盡有春香。人知相法奇龐。又那識、陰功事更長。算毗陵荒政，江東風采，忠文典則，澟澟生光。再歲秦淮，觚稜入夢，帷幄從來在廟堂。公歸去，好平心獻替，人望時康。
沁園春
作者：程珌（宋）

那用招秋，休言推暑，風自薰兮。問誰解當初，識公來處，月明碧落，旆卷青霓。千丈長松，起人生意，凍芋寒瓜空滿畦。還堪怪，怪諸公袞袞，我尚憑泥。須教一舉崔嵬。算人世、功名各有梯。更何須煉鼎，玄霜絳雪，只煩煮茗，水餅冰齏。紫府多仙，招來滿座，公自長生角亢齊。何曾也，有玉麟行地，老鳳梧棲。
沁園春
作者：程珌（宋）

君有新詞，何妨為我，時遣奚奴。看此山大小，風流晉宋，眼中餘子，苦自侏儒。九曲清溪，千枝楊柳，還記新條更有無。春將好，欲從君商略，君意何如。佳人玉佩瓊琚。更胸中、澆灌有詩書。把古人行處，從頭檢點，今人說底，卻不須渠。更上石頭，重登鍾阜，畫作金陵考古圖。頻相見，怕薰風早晚，便隔天隅。
沁園春
作者：程珌（宋）

消得雕欄，也不枉教，車馬如狂。怪元和一事，韓公子者，歸來斫去，玉毀崑岡。為解花嘲，朝來試看，採佩殷霞浥露香。君休怪，算只緣太豔，俗障難降。詩人未易平章。向百卉、雕零獨後裝。看洪爐大器，從來成晚，只須這著，也做花王。況是月坡，花圍一尺，壓盡紛紛瑣細芳。還堪笑，笑龍鍾老鳳，方入都堂。
沁園春
作者：程珌（宋）

試課陽坡，春後添栽，多少杉松。正桃塢晝濃，云溪風軟，從容延叩，太史丞公。底事越人，見垣一壁，比過秦關遽失瞳。江神吏，靈能脫罟，不發衛平蒙。休言唐舉無功。更休笑、丘軻自厄窮。算汨羅醒處，元來醉裡，真敖假孟，畢竟誰封。太史亡言，床頭釀熟，人在晴嵐杳靄中。新堤路，喜樛枝鱗角，夭矯蒼龍。
錦堂春・錦堂春慢
作者：程珌（宋）

最是元來，苦無風雨。只恁匆匆歸去。看遊絲、都不恨，恨秦淮新漲，向人東注。醉裡仙人，惜春曾賦。卻不解、留春且住。問何人、留得住。怕小山更有，碧蕪春句。
壺中天・念奴嬌
作者：程珌（宋）

日躔東井，正輪囷桂影，十分光潔。火令方中符國運，天與非常英傑。犖犖平生，眼空宇宙，綠髮千尋雪。笑談一鎮，單于底事心懾。晚歲佛地功深，人間富貴，五湖煙水闊。誰遣心期事左，須酬滿、麒麟勳業。又也何妨，長生仙籙，已在黃金闕。中原恢拓，要公歸任調燮。
燭影搖紅
作者：程珌（宋）

青旆搖風，朱簾漏月黃昏早。蓬山萬疊忽蜚來，上有千燈照。和氣祥煙繚繞。映瓊樓、五雲縹緲。青裙縞袂，亂吹繁弦，九衢歡笑。元是琴堂，十分管領春光到。手移星宿下人寰，招客來仙島。通道邦人見少。彷佛似、皇都春好。明年只恐，鰲山扈從，隨班清曉。
謁金門
作者：程珌（宋）

煙漠漠。醉裡看春都錯。過了清明遲一著。牡丹重約摸。曉日漸明簷角。天與芳辰難卻。駐得韶華元有藥。桃源誰共約。
水龍吟
作者：程珌（宋）

道家弱水蓬萊，鯨波萬里誰知得。人間自有，南昌居士，仙風道骨。詩似白星，貌如聃老，風塵挺出。向謫仙家裡，滕王閣畔，飄玉佩、下丹闕。黃髮四朝元老，又誰知、重生綠髮。手提一筆，活人多少，三千功積。已冠文昌，人人瞻望，玉樞躔逼。對新涼、酒頰微紅，宛是一星南極。
喜遷鶯
作者：程珌（宋）

少年意氣，腦燕兵胡，虜王區脫。眼底朦朧，腹中空洞，不著曹劉元白。聞道殊科八中，也要彩盧連擲。收拾盡，到如今但有，寸心如鐵。天付，真奇特。口靜神充，雙眼胡僧碧。楚國離騷，唐朝詞學，未信芳塵□歇。結取佳人香佩，截斷兒曹綺舌。歸去也，且斕斑戲彩，好春長日。
喜遷鶯
作者：程珌（宋）

評君誰似，似長松千丈，離奇多節。骨瘦稜稜，文高犖犖，今日□來仙闕。走卒識公容貌，酋虜問公官閥。更史館，一編書多少，頻添勳業。偉絕。今歲別。新綠名孫，又見枝生葉。底事七旬，雙瞳如水，畢竟桂花方發。賜第彤墀秋早，又一瑤樞光潔。故人也，念相逢誰似，鳳池同列。
喜遷鶯
作者：程珌（宋）

一天風露，喜初行彈壓，人間殘暑。金母此時，雲軿先絳，又見樞星光吐。人道鴻濛逢日，可是東方明處。更天上、走王人絡繹，儀鸞瓊醑。聽語。更希舉。試把皇朝、盛事都來數。當日鰲頭，皇扉侍母，綠髮方瞳□□。更有飛鳧王季，往往文星再聚。渾休問，但回班千歲，貂蟬成譜。
喜遷鶯
作者：程珌（宋）

去年玉燕，記曾期今歲，瑤光入度。今日都人，從頭屈指，盡是黑頭公輔。爭道一朝語合，誰信千齡際遇。更積雨。曉來晴，洗出琉璃秋宇。笑語。知何許。旆卷青霓，來自鈞天所。道骨仙風，安排頓著，須是人間紫府。要識雲臺高絕，更有鳳池深處。從今數。看千秋萬歲，永承明主。
柳梢青
作者：程珌（宋）

官已尚書，人猶寒素，仙有名言。謂是若人，法當至貴，仍主修年。唐人四字鮮妍。堪照映、畫堂彩煙。更對新涼，一聲芝曲，萬斛金船。
柳梢青
作者：程珌（宋）

嫩綠成堆。朝來紅紫，都在莓苔。方見春來，又聞春去，暗裡誰催。人生易老何哉。春去矣、秋風又來。何似云溪，長春日月，無去無歸。
酹江月・念奴嬌
作者：程珌（宋）

平生有意，把六經膏澤，人人沾受。白被子明康節輩，浪說乘除先後。遇合一時，英雄千古，誰是高強手。蹉跎歲晚，臨風浩然搔首。今但入夢青山，云溪深處，煙月生懷袖。宿有十年蕭散願，此段功緣須就。因憶坡公，仇池有約，莫誤歸時候。今朝對酒，歌此與君為壽。
賀新郎
作者：程珌（宋）

袖手云溪畔。看人間、紛紛飢烏腐鼠，觸蠻交戰。便得金魚垂玉帶，多少雌黃點勘。算此語、必非河漢。直自彈冠班八座，更青春、數到期頤算。一段玉，無纖玷。公難學處尤堪羨。全似□、泠泠秋水，體清形健。袞處從來高一著，那肯隨人腳轉。要須是、常見乾坤清晏。天意未教公猛去，要都俞、了卻從公便。歌壽斝，朱簾卷。
寶鼎現
作者：程珌（宋）

綠楊欲舞，紅杏微笑，春工漸侈。試僂指、自從嘉定，數到寶慶□□裡。無一歲、不書年大有，問元功誰燮理。□□□、於變雍熙，如此自當千歲。況是端笏蓬萊陛。但看雍容、玉立山峙。煉五色、補天無跡，扶日天衢光四被。安清祐、填群心聲色，恬然如談笑耳。更八荒、民生奠枕，此著又當千歲。又況善述先猷，嚴武備、不開邊鄙。陰功遍南北，千歲未多疇祉。且說總是三千歲。此際方岐嶷。聽今日、處處笙歌，何止南樓十二。
念奴嬌
作者：程珌（宋）

歸來一笑，尚看看趁得，人間寒食。阿壽牽衣仍問我，雙鬢新來添白。忍見庭前，去年芳草，依舊青青色。西湖雨後，綠波兩岸平拍。天教斷送流年，三之一矣，又是成疏隔。燕子春寒渾未到，誰說江南訊息。玉樹薰香，冰桃翻浪，好個山間景物。這回歸去，松風深處橫笛。
念奴嬌
作者：程珌（宋）

嫣然一笑，向燭花光下，經年才見。欲語還羞如有恨，方得東君一盼。天意無情，更教微雨，香淚流丹臉。今朝霽色，笙歌初沸庭院。因是思入東屏，當年手植，遍桃源低岸。失腳東來春七度，辜負芳叢無限。問訊園丁，寧如歸去，細與從頭看。東風獨立，白雲遮斷雙眼。
傾杯・傾杯樂
作者：程珌（宋）

鑾殿秋深，玉堂宵永，千門人靜。問天上、西風幾度，金盤光滿，露濃銀井。碧雲飛下雙鸞影。迤邐笙歌近笑語，群仙隱隱。更前問訊。墮在紅塵今省。漸曙色、曉風清迥。更積靄沈陰、都卷盡。向窗前、引鏡看來，尚喜精神炯炯。便折簡、浮丘共酌，奈天也、未教酩酊。來歲卻笑群仙，月寒空冷。
醉蓬萊
作者：程珌（宋）

算千葩百卉，誰伴東風，早春時候。唯有江梅，在人間長久。雪後霜前，衝涉多少，尚精神如舊。歲歲年年，酴酥飲了，便為公壽。更向尊前席上，細看人與梅花，稜稜爭瘦。桃李漫山，都落芳塵後。和氣滿身，參調玉弦，表天然孤秀。來歲今朝，星闈霧閣，一卮春酒。
醉蓬萊
作者：程珌（宋）

記蟾宮桂子，撒向人間，如今時候。□□□□，□□□□□。白下長幹，亂灘橫笛，想昔遊依舊。大海一漚，千年一息，誰稱彭壽。開遍門前丹蕊，漸西風入東籬，釀成仙酒。□□□□，□□□□□。卓筆雞籠，懸天寶蓋，占斷宣徽秀。來歲清苕，公家事了，斑衣藍綬。
西江月
作者：程珌（宋）

天上初秋桂子，庭前八月丹花。一年一度見仙槎。秋色分明如畫。願把陰功一脈，燈燈相續無涯。降祥作善豈其差。永作漁樵嘉話。
西江月
作者：程珌（宋）

底事中秋無月，元來留待今宵。群仙拍手度仙橋。驚起眠龍夭矯。天上靈槎一度，人間八月江潮。西興渡口幾魂消。又見潮生月上。
滿庭芳
作者：程珌（宋）

未歲嘉平，初旬日四，雪中歸自崇唐。山林湖海，一氣接蒼茫。踏盡玉龍千丈，更一望、龍尾天長。須臾上，高峰四顧，迤邐過前岡。群山，如玉削，松林百萬，盡傅瓊霜。渾疑是天際，一鶴翱翔。人道玉皇三六，欲一叩、風力方剛。明朝好，金烏銜燭，八表散祥光。
滿庭芳
作者：程珌（宋）

去臘飛花，今春未已，迤邐將度元宵。俄然甲子，青帝下新條。淨掃一天沈靄，紅輪滿、大地山河。從今好，便當聽取，萬國起歌謠。有人，當此際，鋤雲深塢，剪月中阿。已佔斷春風，自種仙桃。更扶疏桂影直，從巖底、上拂雲梢。仍為我，長摩蒼石，無負此清波。
滿庭芳
作者：程珌（宋）

人道蒼姬，燠多寒少，故教千歲綿綿。算來春夏，一氣本無偏。底事今年玉曆，秋未朔、風露泠然。君知否，山深地僻，自是早霜天。如今，當此去，十分親切，面問嬋娟。何須看仙槎，海上重還。好在金英玉屑，□為我、滿泛金船。仍傳語，橫江秀石，□永鎖三川。
減字木蘭花
作者：程珌（宋）

不應雙睫。看盡人間花與雪。曾是當時。一朵紅雲擁日飛。如今正好。萬綠千紅深處坐。也使春工。喚作天池五月風。
意難忘
作者：朱用之（宋）

宮額塗黃。怕箋凝怨墨，酒漬離觴。紅樓春寄夢，青瑣夕生香。花氣暖，柳陰涼。棹曲水滄浪。愛弄嬌、臨流梳洗，顧影低相。桃花結子成雙。縱題紅去後，枉誤劉郎。琴心挑別恨，鶯羽學新妝。千萬恨，惱愁腸。便憔悴何妨。待共伊、平消別後，幾度風光。
失調名
作者：厲元範（宋）

葉葉柳眉齊抹翠，梢梢花臉爭勻白。
昭君怨
作者：鄭域（宋）

道是花來春未。道是雪來香異。竹外一枝斜。野人家。冷落竹籬茅舍。富貴玉堂瓊榭。兩地不同栽。一般開。
念奴嬌
作者：鄭域（宋）

水晶宮殿，放三千龍女，凌波浮浴。花裡雕房分洞戶，隱隱釘頭齊簇。處子嬌羞，碧裙無袖，密護圓瑳玉。堤頭微露，半身猶掩金綠。知是紫府筵開，□隨纖指，出玲瓏窗屋。倩剝霓裳輕手搔，掐損些些香玉。端的中心，密藏芳意，苦苦何時足。巴城憔悴，採歌猶聞新曲。
驀山溪
作者：鄭域（宋）

嫣然一笑，風味人間沒。來自廣寒宮，直偷得、天香入骨。軟金縷屑，點綴碧瓊枝，花藏葉，葉籠花，剛被風吹拂。道人衾帳，不用沈煙熨。插滿枕屏山，覺身在、藍橋仙窟。一觴一詠，消得九秋愁，籬邊菊，畹中蘭，甘避芳塵不。
霜天曉角
作者：鄭域（宋）

綠雲剪葉。低護黃金屑。占斷花中聲譽，香與韻、兩清潔。勝絕。君聽說。是他來處別。試看金衣猶帶，金庭露、玉階月。
念奴嬌
作者：鄭域（宋）

素肌瑩淨，隔鮫綃貼襯，猩紅妝束。火傘飛空熔不透，一塊玲瓏冰玉。破暑當筵，褪衣剝帶，微露真珠肉。中心些子，向人何大焦縮。應恨舊日楊妃，塵埃走遍，向南閩西蜀。困入筠籠消黯攪，香色精神愁蹙。賴有君謨，為傳家譜，不棄青黃綠。到頭甜口，是人都要圜熟。
念奴嬌
作者：鄭域（宋）

蕊宮仙子，愛痴兒、不禁三偷家果。棄核成根傳漢苑，依舊風煙難□。老養丹砂，長留紅臉，點透胭脂顆。金盤盛處，恍然天上新墮。莫厭對此飛觴，千年一熟，異人間梨棗。劉阮塵緣猶未斷，卻向花間飛過。爭似蓮枝，摘來滿把，鶯嘴平分破。餐霞嚼露，鎮長歌醉蓬島。
念奴嬌
作者：鄭域（宋）

東陵美景，有輕煙和月，斜風吹雨。一體龍鬚隨地轉，不學松蘿兒女。結就員青，收來掌握，猶帶金盤露。拍浮金井，水花零亂飛舞。誰信六月飄霜，破開落刃，散銀絲金縷。冷碧悽香縈齒頰，洗我塵襟煩暑。杜老吟詩，已公留客，此興無今古。安期非誕，世間有棗如許。
畫堂春
作者：鄭域（宋）

東風吹雨破花慳。客氈曉夢生寒。有人斜倚小屏山。蹙損眉彎。合是一釵雙燕，卻成兩鏡孤鸞。暮雲修竹淚留殘。翠袖凝斑。
桃源憶故人
作者：鄭域（宋）

東風料峭寒吹面。低下繡簾休卷。憔悴怕他春見。一任鶯花怨。新愁不受詩排遣。塵滿玉毫金硯。若問此愁深淺。天闊浮雲遠。
念奴嬌
作者：鄭域（宋）

嗟來咄去，被天公、把做小兒調戲。蹀雪龍庭歸未久，還促炎州行李。不半年間，北胡南越，一萬三千里。征衫著破，著衫人、可知矣。休問海角天涯，黃蕉丹荔，自足供甘旨。泛綠依紅無個事，時舞斑衣而已。救蟻藤橋，養魚盆沼，是亦經綸耳。伊周安在，且須學老萊子。
浣溪沙
作者：鄭域（宋）

酒薄愁濃醉不成。夜長敧枕數殘更。嫩寒時節過燒燈。已自孤鸞羞對鏡，未能雙鳳怕聞笙。莫教吹作別離聲。
霜天曉角
作者：王澡（宋）

疏明瘦直。不受東皇識。留與伴春終肯，千紅底、怎著得。夜色。何處笛。曉寒無奈力。若在壽陽宮院，一點點、有人惜。
祝英臺近
作者：王澡（宋）

玉東西，歌宛轉。未做苦離調。著上征衫，字字是愁抱。月寒鬢影刁蕭，舵樓開纜，記柳暗、乳鴉啼曉。短亭草。還是綠與春歸，羅屏夢空好。燕語難憑，憔悴未渠了。可能妒柳羞花，起來渾懶，便瘦也、教春知道。
點絳唇
作者：趙希（宋）

又是年時，冷煙寒食梨花院。柳金拖線。一曲珠歌轉。翠碧雕樑，風軟簾通燕。何須勸。酒豪詩健。逸韻今重見。
滿江紅
作者：戴復古（宋）

赤壁磯頭，一番過、一番懷古。想當時、周郎年少，氣吞區宇。萬騎臨江貔虎噪，千艘列炬魚龍怒。卷長波、一鼓困曹瞞，今如許。江上渡，江邊路。形勝地，興亡處。覽遺蹤，勝讀史書言語。幾度東風吹世換，千年往事隨潮去。問道傍、楊柳為誰春，搖金縷。
水調歌頭
作者：戴復古（宋）

鵰鶚上雲漢，虎豹守天關。一官遊戲，笑向古郢試朱轓。天下封疆幾郡，盡得公為太守，奉詔仰天寬。萬物一吐氣，千里賀平安。雪樓高，三百尺，玉欄干。政成無事，時復把酒對江山。問訊莫愁安在，見說風流宋玉，猶有屋三間。請和陽春曲，留與世人看。
沁園春
作者：戴復古（宋）

一曲狂歌，有百餘言，說盡一生。費十年燈火，讀書讀史，四方奔走，求利求名。蹭蹬歸來，閉門獨坐，贏得窮吟詩句清。夫詩者，皆吾儂平日，愁嘆之聲。空餘豪氣崢嶸。安得良田二頃耕。向臨邛滌器，可憐司馬，成都賣卜，誰識君平。分則宜然，吾何敢怨，螻蟻逍遙戴粒行。開懷抱，有青梅薦酒，綠樹啼鶯。
賀新郎
作者：戴復古（宋）

說與黃花道。九秋深、三光五嶽，氣鍾英表。金馬玉堂真學士，蘊藉詩書奧妙。一一是、經綸才調。斟酌古今來活國，算忠言、讜論知多少。又入奏，金門曉。朝回問寢披萱草。對高堂長說，一片君恩難報。更待痴兒千載遇，膝下十分榮耀。趁綠鬢、朱顏不老。整頓乾坤濟時了，奉板輿、拜國夫人號。可謂忠，可謂孝。
賀新郎
作者：戴復古（宋）

憶把金罍酒。嘆別來、光陰荏苒，江湖宿留。世事不堪頻著眼，贏得兩眉長皺。但東望、故人翹首。木落山空天遠大，送飛鴻、北去傷懷久。天下事，公知否。錢塘風月西湖柳。渡江來、百年機會，從前未有。喚起東山丘壑夢，莫惜風霜老手。要整頓、封疆如舊。早晚樞庭開幕府，是英雄、盡為公奔走。看金印，大如鬥。
賀新郎
作者：戴復古（宋）

百尺連雲起。試登臨、江山人物，一時俱偉。旁挹金陵龍虎勢，京峴諸峰對峙。隱隱接、揚州歌吹。雪浪舞從三峽下，乍逢迎、海若談秋水。形勝地，有如此。使君一世經綸志。把風斤月斧，來此等閒遊戲。見說樓成無多日，大手一何容易。笑天下、紛紛血指。醞釀春風與和氣，舉長江、變作香醪美。人共樂，醉桃李。
水調歌頭
作者：戴復古（宋）

輪奐半天上，勝概壓南樓。籌邊獨坐，豈欲登覽快雙眸。浪說胸吞雲夢，直把氣吞殘虜，西北望神州。百載一機會，人事恨悠悠。騎黃鶴，賦鸚鵡，謾風流。嶽王祠畔，楊柳煙鎖古今愁。整頓乾坤手段，指授英雄方略，雅志若為酬。杯酒不在手，雙鬢恐驚秋。
滿庭芳
作者：戴復古（宋）

三日春光，群賢勝踐，山陰何似山陽。鵝池墨妙，曲水記流觴。自許風流丘壑，何人共、擊楫長江。新亭上，山河有異，舉目恨堂堂。使君，經世志，十年邊上，兩鬢風霜。問池邊楊柳，因甚淒涼。萬樹重新種了，株株在、桃李花傍。仍須待，剩栽蘭芷，為國洗河湟。
滿庭芳
作者：戴復古（宋）

赤壁磯頭，臨皋亭下，扁舟兩度經過。江山如畫，風月奈愁何。三國英雄安在，而今但、一目煙波。風流處，竹樓無恙，相對有東坡。登臨，還自笑，狂遊四海，一向忘家。算天寒路遠，早早歸呵。明日片帆東下，滄洲上、千里蘆花。真堪愛，買魚沽酒，到處聽吳歌。
醉落魄・一斛珠
作者：戴復古（宋）

龍山行樂。何如今日登黃鶴。風光政要人酬酢。欲賦歸來，莫是淵明錯。江山登覽長如昨。飛鴻影裡秋光薄。此懷祗有黃花覺。牢裹烏紗，一任西風作。
柳梢青
作者：戴復古（宋）

袖劍飛吟。洞庭青草，秋水深深。萬頃波光，岳陽樓上，一快披襟。不須攜酒登臨。問有酒、何人共斟。變盡人間，君山一點，自古如今。
錦帳春
作者：戴復古（宋）

處處逢花，家家插柳。政寒食、清明時候。奉板輿行樂，使星隨後。人間稀有。出郭尋仙，繡衣春晝。馬上列、兩行紅袖。對韶華一笑，勸國夫人酒。百千長壽。
行香子
作者：戴復古（宋）

萬石崔嵬，二水漣漪。此江山、天下之奇。太平氣象，百姓熙熙。有文章公，經綸手，把州麾。滿斟壽酒，笑拈梅枝。管年年、長見花時。佳人休唱，淺近歌詞。讀浯溪頌，愚公記，澹巖詩。
鵲橋仙
作者：戴復古（宋）

新荷池沼，綠槐庭院。簷外雨聲初斷。喧喧兩部亂蛙鳴，怎得似、啼鶯睍睆。風光流轉。客遊汗漫。莫問鬢絲長短。即時杯酒醉時歌，算省得、閒愁一半。
木蘭花慢
作者：戴復古（宋）

鶯啼啼不盡，任燕語、語難通。這一點閒愁，十年不斷，惱亂春風。重來故人不見，但依然、楊柳小樓東。記得同題粉壁，而今壁破無蹤。蘭皋新漲綠溶溶。流恨落花紅。念著破春衫，當時送別，燈下裁縫。相思謾然自苦，算雲煙、過眼總成空。落日楚天無際，憑欄目送飛鴻。
洞仙歌
作者：戴復古（宋）

賣花擔上，菊蕊金初破。說著重陽怎虛過。看畫城簇簇，酒肆歌樓，奈沒個巧處，安排著我。家鄉煞遠哩，抵死思量，枉把眉頭萬千鎖。一笑且開懷，小閣團欒，旋簇著、幾般蔬果。把三杯兩盞記時光，問有甚曲兒，好唱一個。
西江月
作者：戴復古（宋）

宿酒才醒又醉，春霄欲雨還晴。柳邊花底聽鶯聲。白髮莫教臨鏡。過隙光陰易去，浮雲富貴難憑。但將一笑對公卿。我是無名百姓。
西江月
作者：戴復古（宋）

三過武昌臺下，卻逢三度重陽。菊花祗作舊時黃。白雪堆人頭上。昨日將軍亭館，今朝陶令壺觴。醉來東望海茫茫。家近蓬萊方丈。
賀新郎
作者：戴復古（宋）

蝸角爭多少。是英雄、割據乾坤，到頭休了。一片泥塗荒草地，盡是魚龍故道。新堤上、風濤難保。滄海桑田何時變，怕桑田、未變人先老。休為此，生煩惱。訟庭不許頻頻到。這官坊、翻來覆去，有何分曉。無諍人中為第一，長訟元非吉兆。但有恨、平章不早。尊酒喚回和氣在，看從來、兄弟依然好。把前事，付一笑。
沁園春
作者：戴復古（宋）

請賦林堂，林堂未成，吾何賦哉。想胸中丘壑，山中風月，亭臺幾所，花木千栽。應接光陰，品題勝概，須待堂成我再來。聽分付，是經行去處，莫放蒼苔。吾曹不墮塵埃。要胸次長隨笑口開。任江湖浪跡，鷗盟雁序，功名到手，鳳閣鸞臺。它日相尋，有逾此約，酌水浮君三百杯。聞斯語，有冠山突兀，袍嶺崔嵬。
鷓鴣天
作者：戴復古（宋）

圉圉洋洋各自由。或行或舞或沈浮。觀魚未必知魚樂，政恐清波照白頭。休結綱，莫垂鉤。機心一露使魚愁。終知不是池中物，掉尾江湖汗漫遊。
減字木蘭花
作者：戴復古（宋）

羊城舊路。檀板一聲驚客去。不擬重來。白髮飄飄上越臺。故人居處。曲巷深深通竹所。問訊桃花。欲訪劉郎不在家。
減字木蘭花
作者：戴復古（宋）

天台狂客。醉裡不知秋鬢白。應接風光。憶在江亭醉幾場。吳姬勸酒。唱得廉頗能飯否。西雨東晴。人道無情又有情。
減字木蘭花
作者：戴復古（宋）

阻風中酒。流落江湖成白首。歷盡艱關。贏得虛名在世間。浩然歸去。憶著石屏茅屋趣。想見山村。樹有交柯犢有孫。
浣溪沙
作者：戴復古（宋）

病起無聊倚繡床。玉容清瘦懶梳妝。水沈煙冷橘花香。說個話兒方有味，吃些酒子又何妨。一聲啼鴂斷人腸。
清平樂
作者：戴復古（宋）

醉狂痴作。誤信青樓約。酒醒梅花吹畫角。翻得一場寂寞。相如謾賦凌雲。琴臺不遇文君。江上琵琶舊曲，只堪分付商人。
臨江仙
作者：戴復古（宋）

誤入風塵門戶，驅來花月樓臺。樽前幾度得徘徊。可憐容易別，不見牡丹開。莫恨銀瓶酒盡，但將妾淚添杯。江頭恰限北風回。再三相祝去，千萬寄書來。
鵲橋仙
作者：戴復古（宋）

西山岩壑，東湖亭館，盡是經行舊路。別時方見有荷花，還又見、梅花歲暮。宋家兄弟，黃家兄弟，一一煩君傳語。相忘不寄一行書，元自有、不相忘處。
祝英臺近
作者：戴復古（宋）

泛杭川，臨塵水。幾日共遊戲。歌笑開懷，酒醒又還醉。奈何一但分攜，連宵風雨，剪不斷、客愁千里。水雲際。遙望一片飛鴻，苦是失群地。滿眼春風，管甚閒桃李。此行歸老家山，相逢難又，但一味、相思而已。
大江西上曲・念奴嬌
作者：戴復古（宋）

大江西去，鬱孤臺八境，人間圖畫。地湧千峰搖翠浪，兩派玉虹如瀉。彈壓江山，品題風月，四海今王謝。風流人物，如公一世雄也。一片憂國丹心，彈絲吹笛，未必能陶寫。西北風塵方澒洞，宰相閒歸綠野。月斧爭鳴，風斤運巧，不用修亭榭。紫樞黃閣，要公整頓天下。
滿江紅
作者：戴復古（宋）

太守風流，何人似、金華仙伯。試看取、珠篇玉句，銀鉤鐵畫。葉葉柳眉齊抹翠，梢梢花臉爭勻白。比池塘、春草夢來詩，尤奇絕。胸中有，蛾眉月。筆頭帶，蓬□雪。笑歸來萬里，不登今闕。鹿瑞堂前冬日暖，螺山江上春波闊。但傷時、一念不能休，添華髮。
望江南・憶江南
作者：戴復古（宋）

壺山好，博古又通今。結屋三間藏萬卷，揮毫一字直千金。四海有知音。門外路，咫尺是湖陰。萬柳堤邊行處樂，百花洲上醉時吟。不負一生心。
望江南・憶江南
作者：戴復古（宋）

壺山好，膽氣不妨粗。手奮空拳成活計，眼穿故紙下功夫。處世未全疏。生涯事，近日果何如。背錦奚奴能檢典，畫眉老婦出交租。且喜有贏餘。
望江南・憶江南
作者：戴復古（宋）

壺山好，文字滿胸中。詩律變成長慶體，歌詞漸有稼軒風。最會說窮通。中年後，雖老未成翁。兒大相傳書種在，客來不放酒尊空。相對醉顏紅。
望江南・憶江南
作者：戴復古（宋）

壺山好，也解憶狂夫。轉首便成千裡別，經年不寄一行書。渾似不相疏。催歸曲，一唱一愁予。有劍賣來酤酒吃，無錢歸去買山居。安處即吾廬。
望江南・憶江南
作者：戴復古（宋）

石屏老，家住海東雲。本是尋常田舍子，如何呼喚作詩人。無益費精神。千首富，不救一生貧。賈島形模元自瘦，杜陵言語不妨村。誰解學西崑。
望江南・憶江南
作者：戴復古（宋）

石屏老，長憶少年遊。自謂虎頭須食肉，誰知猿臂不封侯。身世一虛舟。平生事，說著也堪羞。四海九州雙腳底，千愁萬恨兩眉頭。白髮早歸休。
望江南・憶江南
作者：戴復古（宋）

石屏老，悔不住山林。註定一生知有命，老來萬事付無心。巧語不如喑。貧亦樂，莫負好光陰。但願有頭生白髮，何憂無地覓黃金。遇酒且須斟。
清平樂
作者：戴復古（宋）

今朝欲去。忽有留人處。說與江頭楊柳樹。系我扁舟且住。十分酒興詩腸。難禁冷落秋光。借取春風一笑，狂夫到老猶狂。
醉太平
作者：戴復古（宋）

長亭短亭。春風酒醒。無端惹起離情。有黃鸝數聲。芙蓉繡茵。江山畫屏。夢中昨夜分明。悔先行一程。
滿庭芳
作者：戴復古（宋）

草木生春，樓臺不夜，團團月上雲霄。太平官府，民物共逍遙。指點江梅一笑，幾番負、雨秀風嬌。今年好，花邊把酒，歌舞醉元宵。風流，賢太守，青雲志氣，玉樹丰標。是神仙班裡，舊日王喬。出奉板輿行樂，金蓮照、十里笙簫。收燈後，看看丹詔，催入聖明朝。
漁父・漁歌子
作者：戴復古（宋）

漁父飲，不須錢。柳枝斜貫錦鱗鮮。換酒卻歸船。
漁父・漁歌子
作者：戴復古（宋）

漁父醉，釣竿閒。柳下呼兒牢系船。高眠風月天。
漁父・漁歌子
作者：戴復古（宋）

漁父醒，荻花洲。三千六百釣魚鉤。從頭下復休。
漁父・漁歌子
作者：戴復古（宋）

漁父笑，笑何人。古來豪傑盡成塵。江山秋復春。
沁園春
作者：戴復古（宋）

訪衡山之頂，雪鴻渺渺，湘江之上，梅竹娟娟。寄語波臣，傳言鷗鷺，穩護渠儂書畫船。
祝英臺近
作者：戴復古妻（宋）

惜多才，憐薄命，無計可留汝。揉碎花箋，忍寫斷腸句。道傍楊柳依依，千絲萬縷，抵不住、一分愁緒。如何訴。便教緣盡今生，此身已輕許。捉月盟言，不是夢中語。後回君若重來，不相忘處，把杯酒、澆奴墳土。
玉樓春
作者：李子酉（宋）

紗窗春睡朦朧著。相見尚懷相別惡。夢隨城上角聲殘，淚逐樓前花片落。東風不解吹愁卻。明月幾番乖後約。當時惟恐不多情，今日情多無處著。
醉太平
作者：徐夢龍（宋）

冰肌玉容。情真意濃。小樓幾度春風。醉琉璃酒鍾。關山萬重。何時又逢。思量雨跡雲蹤。似襄王夢中。
浣溪沙
作者：趙擴（宋）

花似醺容上玉肌。方論時事卻嬪妃。芳陰人醉漏聲遲。珠箔半鉤風乍暖，雕樑新語燕初飛。斜陽猶送水精卮。
西江月
作者：方信孺（宋）

碧洞青崖著雨，紅泉白石生寒。朅來十月九湖山。人笑元郎太漫。絕壑偏宜疊鼓，夕陽休喚歸鞍。茲遊未必勝驂鸞。聊作湖南公案。
失調名
作者：龔大明（宋）

山居好。山居好。鶴唳猿啼餞昏曉。碧窗柏子炷爐香，跌坐蒲團誦黃老。
失調名
作者：龔大明（宋）

山居好。山居好。門對青山水環繞。一榻煙霞夢寐清，我以不貪為至寶。
失調名
作者：龔大明（宋）

山居好。山居好。竹杖芒鞋恣幽討。坐分苔石樹陰涼，閒數落花聽啼鳥。
失調名
作者：龔大明（宋）

山居好。山居好。斫月鋤雲種瑤草。泠泠碧澗響寒泉，簌簌落花風自掃。
失調名
作者：龔大明（宋）

清高絕，雪崖翁。向上玄機頓觀通。金鼎有丹成九轉，凝然宴坐白雲中。
西江月
作者：龔大明（宋）

我本無為野客，飄飄浪跡人間。一時被命住名山。未免隨機應變。識破塵勞擾擾，何如樂取清閒。流霞細酌詠詩篇。且與白雲為伴。
水調歌頭
作者：陳楠（宋）

奪取天機妙，夜半看辰杓。一些珠露，阿誰運倒稻花頭。便向此時採取，宛如碧蓮合蕊，滴破玉池秋。萬籟風初起，明月一沙鷗。紫河車，乘赤鳳，入瓊樓。謂之玉汞，與鉛與土正相投。五氣三花聚頂，吹著自然真火，煉得似紅榴。十月胎仙出，雷電送金虯。
鵲橋仙
作者：陳楠（宋）

紅蓮含蕊，露珠凝碧，飛落華池滴滴。運歸金鼎喚丁公，煉得似、一枚朱橘。三花噴火，五雲擁月，上有金胎神室。洞房雲雨正春風，十個月、胎仙了畢。
真珠簾
作者：陳楠（宋）

金丹大藥人人有。要須是、心傳口授。一片白龍肝，一盞醍醐酒。只為離無尋坎有。移卻南宸回北斗。好笑。見金翁奼女，兩個廝鬥。些兒鉛汞調勻，觀漢月海潮，抽添火候。一箭透三關，方表神仙手。兔子方來烏處住，龜兒便把蛇吞了。知否。那兩個鍾呂，是吾師友。
望江南・憶江南
作者：陳楠（宋）

黃中寶，須向膽中求。春氣令人生萬物，乾坤膝下與吾儔。百脈自通流。施造化，左右火雙抽。浩浩騰騰光宇宙，苦煙煙上靄環樓。夫婦漸相謀。
望江南・憶江南
作者：陳楠（宋）

玄珠降，丹窟在中宮。九候息調重九數，赤波或進太陽東。心腎遂交通。逢六變，重六息陰功。火自海門朝帝坐，水從蓮萼佐丁公。紫電透玲瓏。
望江南・憶江南
作者：陳楠（宋）

毛髮薄，三轉執行陽。胎色漸紅陰漸縮，推移歲運助陽剛。育火養中央。成物象，五轉辨微茫。出入尚遲形上小，晨昏時飲玉壺漿。天籟奏笙簧。
望江南・憶江南
作者：陳楠（宋）

丹已返，四轉執行陰。逢六閉藏陽戶氣，三關全透合丁壬。龜遊任浮沉。時出入，無礙貫他心。遊戲神通常出面，圓光周匝繞千尋。寒暑不相侵。
望江南・憶江南
作者：陳楠（宋）

珠自右，紫電入丹城。內養嬰兒成赤象，時逢五轉採陽精。火自水中生。燒鬼嶽，紫電起崢嶸。隨意嬉遊寰海內，寐如砂磧臥長鯨。時序與偕行。
望江南・憶江南
作者：陳楠（宋）

日精滿，陰魄化無形。每遇月圓開地戶，神龜時飲碧瑤精。清潔復如冰。陽砂赤，陰粉色微青。粉換肉兮砂換骨，凡胎換盡聖胎靈。飛舉似流星。
望江南・憶江南
作者：陳楠（宋）

形透日，七轉任飛騰。幽靜深巖圖宴坐，息無來往氣堅凝。卻粒著其能。生成火，返本氣澄清。九候浴時開地戶，月中取火日求冰。五內換重新。
望江南・憶江南
作者：陳楠（宋）

內外變，八轉始還元。地帶長垂主坎戶，周行胎息貫天門。太始道方存。純一體，赤黑氣常噴。丹火發時燒內景，冷泉湧處浴猴孫。神水赤龜吞。
失調名
作者：史彌鞏（宋）

羊左合人我。左既絕糧甘自餓。羊仕楚王官職大。依舊殺身蓬顆。顏公疇昔曾經過。佳詠至今傳播。
水調歌頭
作者：徐鹿卿（宋）

廊廟補天手，夷夏想威名。上前張膽明目，傾倒漢公卿。二百年來章貢，前趙後蕭相□，今古兩豪英。四海望霖雨，可但總祥刑。自兒時，文字裡，已心傾。魁躔邈在霄漢，薄宦偶趨承。山見崆峒秀麗，水見玉虹清絕，猶願見先生。寄語二三子，洙泗在江城。
酹江月・念奴嬌
作者：徐鹿卿（宋）

雪銷平野，正雲開天宇，燈輝花市。明滅吐吞無盡藏，巧鬥飛橋激水。鐵馬響冰，牙旗穿夜，簫鼓聲歌沸。豐年歡笑，釀成千裡和氣。相歡交□遊嬉，賣薪買酒，歌舞昇平裡。記得前年隨玉輦，吹下天香撲鼻。璧月騰輝，仙球穩縋，歸有傳柑遺。來年此夜，通明仍許歸侍。
水調歌頭
作者：徐鹿卿（宋）

嶺嶠轉和氣，英簜挾新涼。登車攪轡慷慨，風采肅臺綱。第一澄清官府，次第諮詢民瘼，餘事到囷倉。謹勿養稂莠，莠盛稻苗傷。金芝秀，蒲澗碧，荔枝香。此中風味不惡，暫借使星光。毋薄炎荒瘴海，曾著廣平李勉，歸去□平章。喚起昔賢夢，千載續遺芳。
賀新郎
作者：徐鹿卿（宋）

解組輕千里。趁朝來、風高氣爽，波平如砥。試問餘恩深幾許，江闊秋清無底。看兩徑、棠陰舞翠。明月歸艎輕似葉，只梅花、香裡詩千紙。端不愧，西江水。謫仙才氣蘭亭字。更清姿雅度，修竹長松標緻。官職幾人曾此過，萱草春風誰似。任彩服、蹁躚娛戲。去此雲霄真一握，算令公、勳業渾餘事。中書考，從今始。
減字木蘭花
作者：徐鹿卿（宋）

狂吟江浦。不食人間煙火語。韋曲名家。也試河陽一縣花。群仙推去。暫寄嶺梅清絕處。笑俯清溪。只有清風明月知。
減字木蘭花
作者：徐鹿卿（宋）

雲橫遠浦。一段秋光煩著語。月下誰家。丹桂迎風一兩花。雙鳧來去。不踏人間風日處。才入云溪。問我來時總不知。
酹江月・念奴嬌
作者：徐鹿卿（宋）

薰風有意，還年年吹下，九天綸紼。庾嶺高哉知幾仞，不隔清名突兀。明月扁舟，圖書之外，所載無南物。襄公往矣，遼遼直到今日。南來北地開藩，甘棠好在，一夜春光入。父老歡迎相告語，依舊朱顏綠髮。四海無波，四江無訟，是先生清德。嶺梅迎笑，和羹□□訊息。
水調歌頭
作者：徐鹿卿（宋）

五剡乃脫選，通籍入金閨。祖宗立法初意，正欲獵英奇。近世流風薄矣，強者立躋霄漢，弱者困塵泥。流水伯牙操，底處有鍾期。公為政，民不擾，吏無欺。春風桃李滿縣，當路幾人知。五馬宏開公道，一鶚首旌治最，遲乃速之基。不枉受人薦，更看薦人時。
水調歌頭
作者：徐鹿卿（宋）

別駕映旋軫，父老繞稱觥。西風底事於役，造物豈無情。知道神生崧嶽，大庾嶺邊和氣，未足助歡聲。小試活人手，詳讞命公行。贛灘石，青原雨，快閣晴。西江一帶風物，盡把祝長生。福與此江無盡，壽與此江俱遠，名與此江清。江水直到海，公亦上蓬瀛。
漢宮春
作者：徐鹿卿（宋）

庾嶺梅花，到江空歲晚，始放南枝。豈徒冰雪蹊徑，不受侵欺。孤高自負，盡炎涼、變態無期。便瘴雨、蠻煙如許，淡妝也不隨時。未肯移根上苑，且竹邊院落，月下園籬。除卻西湖句子，此後無詩。向□紅紫，要十分、嫵媚因誰。算只有、天憐清苦，紛紛蜂蝶爭知。
漢宮春
作者：徐鹿卿（宋）

吏隱南昌，問盤根幾世，長子孫枝。仙風道骨如此，信不吾欺。素姿傾國，□難昏、坐覺愆期。算好與、水仙作配，又還恨不同時。歲晚尋盟有幾，早蘭辭湘浦，竹謝東籬。自向月中弄影，雪裡評詩。角聲吹動，這一天、清興關誰。剛喚起、赤松孤竹，此心惟許君知。
滿江紅
作者：徐鹿卿（宋）

斗大橫江，舊曾著、周程夫子。譚道處，疏梅迎笑，雙松延翠。百載高風勤景仰，數椽老屋重經始。更大書、留與後人看，公歸矣。
木蘭花・玉樓春
作者：鄒應龍（宋）

吾家二老。前有高平生癸卯。若到今辰。詎止榮華九十齡。共惟伯母。九十新年還又五。五五相承。好看重逢乙已春。
鷓鴣天
作者：鄒應龍（宋）

九十吾家兩壽星。今夫人賽昔夫人。百年轉眼新開帙，十月迴圈小有春。生日到，轉精神。目光如鏡步如雲。年年長侍華堂宴，子子孫孫孫又孫。
鷓鴣天
作者：鄒應龍（宋）

壽母開年九十三。佳辰就養大江南。緹屏晃耀新寧國，繡斧斕斑老樸庵。傾玉斝，擘黃柑。兩孫垂綬碧於藍。便當刊頌崆峒頂，留與千年作美談。
鷓鴣天
作者：鄒應龍（宋）

帝裡風光別是天。花如錦繡柳如煙。還逢令節春三二，又慶慈闈歲八千。斟壽斝，列長筵。子孫何以詠高年。各裒千首西湖什，一度生朝獻一篇。
鷓鴣天
作者：鄒應龍（宋）

彩結輕車五馬隨。傾城爭出看花枝。笙歌十里巖前去，燈火千門月下歸。蓮炬引，老萊衣。蛾眉無數捲簾窺。誰知萬里逢燈夕，卻勝尋常三五時。
卜算子
作者：鄒應龍（宋）

滿二望三時，春景方明媚。又見蟠桃結子來，王母初筵啟。無數桂林山，不盡灕江水。總入今朝祝壽杯，永保千千歲。
感皇恩
作者：鄒應博（宋）

覓得個州兒，稍供彩戲。多謝天公為排備。一輪明月，醞作清廉滋味。傾入壽杯裡，何妨醉。我有祿書，呈母年萬計。八十三那裡暨。便和兒算，恰一百四十地。這九千餘歲，長隨侍。
鷓鴣天
作者：鄒應博（宋）

天遣豐年祝母齡。人人安業即安親。探支十日新陽福，來獻千秋古佛身。兒捧盞，婦傾瓶。更欣筵上有嘉賓。紫駝出釜雙臺饋，玉節升堂兩使星。
鷓鴣天
作者：鄒應博（宋）

諸佛林中女壽星。千祥百福產心田。喜歸王母初生地，滿勸麻姑不老泉。吾夢佛，半千員。一年一佛護庭萱。數過九十從頭數，四百餘零一十年。
浪淘沙
作者：黃某（宋）

八十加三迎九十，還似嬰童。
醉落魄・一斛珠
作者：葉秀髮（宋）

胸襟灑落。光風霽月澄寥廓。生平素志惟丘壑。隨分田園，花木四時樂。兒孫不用千金橐。吾家自有詩書粕。生朝有酒團欒酌。因笑渠儂，痴呆畫松鶴。
賀新郎
作者：李劉（宋）

鵠立通明殿。又重逢、揆餘初度，夢庚華旦。不學花奴簪紅槿，且看秋香宜晚。任甲子、從新重換。天欲東都修車馬，故降神生甫維周翰。歌崧嶽，詠江漢。明堂朝罷夷琛獻。引星辰、萬人共聽，風塵長算。清晝山東諸將捷，席捲黃河兩岸。問誰在、玉皇香案。師保萬民功業別，向西京、原廟行圭瓚。定郟鄏，卜瀍澗。
魚遊春水
作者：李劉（宋）

湖南三千里。百萬人家爭送喜。元戎初度，和氣水流山峙。荊楚中間壽域開，翼軫傍邊臺躔起。崧嶽降神，維箕騎尾。見說君王注倚。問舟楫、鹽梅誰是。國人爭望周公，東歸几几。功名多載旗常上，福祿平分天壤裡。家家弦管，年年弧矢。
水調歌頭
作者：李劉（宋）

萬里碧雞使，叱馭問邛崍。槍旗有燁，川秦奔走送龍媒。好在靈均初度，喚起長庚佳夢，霜月照金罍。壽似武侯柏，香在草堂梅。舞娉婷，斟鑿落，沃崔嵬。神堯孫子，向來八九上三臺。掛了桑弧蓬矢，便恐彤弓秬瓚，分寶下天階。歸賦梁園雪，試喚長卿來。
酹江月・念奴嬌
作者：李劉（宋）

漢庭用老，想君王也憶、潛郎白首。底事煌煌金玉節，奔走天涯許久。江右風流，湖南清絕，更借詩翁手。明年七十，人間此事希有。固是守得堂間，魴齋亭下，要稱歸來柳。上恐夜深□賈傅，便有鋒車迎候。壽嶽峰前，壽星池畔，且壽長沙酒。期頤三萬，祖風應管依舊。
滿庭芳
作者：李劉（宋）

鄭履聲傳，倪經業紹，半千賢運重開。妙年闊步，高折桂枝回。卿月郎星曆遍，都貪把、符竹南來。棠陰永，仍持玉節，臬事副欽哉。吾生，真幸會，舊家桃李，曾費栽培。更春風次第，吹到寒荄。遙望紱麟祥旦，霄躔邈、阻奉琅杯。誰知道，清源路遠，直上即蓬萊。
生查子
作者：李劉（宋）

湘江貫地維，衡嶽生人傑。誰遣益州星，暫伴峨眉月。初度慶今朝，繡斧雙龍節。為國罩嘉魚，趣覲黃金闕。
浣溪沙
作者：李劉（宋）

濯錦江邊玉樹明。碧油幢裡綵衣榮。當年此日下長庚。細酌成都千歲酒，閒看嶰谷一陽春。歸聽雲母隔屏聲。
朝中措
作者：李劉（宋）

我生辰在鬥牛中。井路有何功。運轉峨眉山月，按行雪界天風。歸歟老矣，愁添鬢白，酒借顏紅。丘壑堪容我輩，軒裳分付諸公。
水調歌頭
作者：李劉（宋）

端正九秋月，今夜始生明。揚輝毓秀，飄然海上跨長鯨。認得靈均初度，直用望舒為御，重耀紫樞庭。何事乘槎使，尚藉執珪卿。合東西，瞻使節，鏡中行。騰騰漸漸，繞枝烏鵲不須驚。太白擒胡了未，即墨降城安否，玉斧仗修成。圓卻山河影，搗藥兔長生。
鷓鴣天
作者：李劉（宋）

恰則重陽信宿前。菊潭先壽濮陽仙。暫陪明月清風夜，共醉孤雲落照邊。群玉府，紫微天。看看東壁二星連。月中斫桂吳夫子，定是長生不記年。
生查子
作者：李劉（宋）

萬里綵衣遠，旬日黃花後。蓬矢紀佳辰，蓮幕翻新奏。更看桂枝香，歸獻靈椿壽。同對小蟠桃，共醉長生酒。
念奴嬌
作者：鄭清之（宋）

楚天霜曉，看老來秋圃，寒花猶在。金闕栽培端正色，全勝東籬風采。雅韻清虛，幽香淡泊，惟有陶家愛。由他塵世，落紅愁處如海。多少風雨飄搖，夫君何素，晚節應難改。休道三閭曾舊識，輕把木蘭相對。延桂同盟，索梅為友，不復嬌春態。年年秋後，笑觀芳草蕭艾。
失調名
作者：陳鵠（宋）

莫待柳吹綿。吹綿時杜鵑。
如夢令
作者：李仲虺（宋）

門外數峰圍繞。帖石路兒彎小。花老不禁風，委地亂紅多少。人俏。人俏。隔葉數聲啼鳥。
眼兒媚
作者：黃簡（宋）

畫樓瀕水翠梧陰。清夜理瑤琴。打窗風雨，逼簾煙月，種種關心。當時不道春無價，幽夢費重尋。難忘最是，鮫綃暈滿，蟫錦香沉。
柳梢青
作者：黃簡（宋）

病酒心情。喚愁無限，可奈流鶯。又是一年，花驚寒食，柳認清明。天涯翠巘層層。是多少、長亭短亭。倦倚東風，只憑好夢，飛到銀屏。
玉樓春
作者：黃簡（宋）

龜紋曉扇堆雲母。日上彩闌新過雨。眉心猶帶寶觥酲，耳性已通銀字譜。密奩彩索看看午。暈素分紅能幾許。妝成挼鏡問春風，比似庭花誰解語。
鷓鴣天
作者：陳耆卿（宋）

莫惜花前泥酒壺。沙場千步錦平鋪。將軍閒試臨邊手，按出吳宮小陣圖。清露裡，曉霜餘。嬌紅淡白更憐渠。人間落木蕭蕭下，獨倚秋江畫不如。
鷓鴣天
作者：陳耆卿（宋）

豔朵珍叢間舞衣。蹴球場外打紅圍。小輿穿入花深處，且住簪花醉一卮。秋欲盡，最憐伊。江梅未破菊離披。情知不與韶華競，回首西風怨阿誰。
玉漏遲
作者：林表民（宋）

並湖遊冶路。垂堤萬柳，麴塵籠霧。草色將春，離思暗傷南浦。舊日愔愔坊陌，尚想得、畫樓窗戶。成遠阻。鳳箋空寄，燕梁何許。淒涼瘦損文園，記翠管聯吟，玉壺通語。事逐徵鴻，幾度悲歡休數。鶯醉亂花深裡，悄難替、愁人分訴。空院宇。東風晚來吹雨。
漁父詞・漁父
作者：薛師石（宋）

十載江湖不上船。卷蓬高臥月明天。今夜泊，杏花灣。只有笭箵當酒錢。
漁父詞・漁父
作者：薛師石（宋）

鄰家船上小姑兒。相問如何是別離。雙墜髻，一灣眉。愛看紅鱗比目魚。
漁父詞・漁父
作者：薛師石（宋）

平明霧靄雨初晴。兒子敲針作釣成。香餌小，繭絲輕。釣得魚兒不識名。
漁父詞・漁父
作者：薛師石（宋）

船系蘭芷鱠長鱸。曲袷方袍忽訪吾。神甚爽，貌全枯。莫是當年楚大夫。
漁父詞・漁父
作者：薛師石（宋）

春融水暖百花開。獨棹扁舟過釣臺。鷗與鷺，莫相猜。不是逃名不肯來。
漁父詞・漁父
作者：薛師石（宋）

夜來採石渡頭眠。月下相逢李謫仙。歌一曲，別無言。白鶴飛來雪滿船。
漁父詞・漁父
作者：薛師石（宋）

莫論輕重釣竿頭。住得船歸即便休。酒味薄，勝空甌。事事何須著意求。
綺羅香
作者：史達祖（宋）

做冷欺花，將煙困柳，千里偷催春暮。盡日冥迷，愁裡欲飛還住。驚粉重、蝶宿西園，喜泥潤、燕歸南浦。最妨它、佳約風流，鈿車不到杜陵路。沈沈江上望極，還被春潮晚急，難尋官渡。隱約遙峰，和淚謝娘眉嫵。臨斷岸、新綠生時，是落紅、帶愁流處。記當日、門掩梨花，翦燈深夜語。
雙雙燕
作者：史達祖（宋）

過春社了，度簾幕中間，去年塵冷。差池欲住，試入舊巢相併。還相雕樑藻井。又軟語、商量不定。飄然快拂花梢，翠尾分開紅影。芳徑。芹泥雨潤。愛貼地爭飛，競誇輕俊。紅樓歸晚，看足柳昏花暝。應自棲香正穩。便忘了、天涯芳信。愁損翠黛雙蛾，日日畫闌獨憑。
陽春曲・陽春
作者：史達祖（宋）

杏花煙，梨花月，誰與暈開春色。坊巷曉愔愔，東風斷、舊火銷處近寒食。少年蹤跡。愁暗隔、水南山北。還是寶絡雕鞍，被鶯聲、喚來香陌。記飛蓋西園，寒猶凝結。驚醉耳、誰家夜笛。燈前重簾不掛，殢華裾、粉淚曾拭。如今故里資訊。賴海燕、年時相識。奈芳草、正鎖江南，夢春衫怨碧。
海棠春令・海棠春
作者：史達祖（宋）

似紅如白含芳意。錦宮外、煙輕雨細。燕子不知愁，驚墮黃昏淚。燭花偏在紅簾底。想人怕、春寒正睡。夢著玉環嬌，又被東風醉。
夜行船
作者：史達祖（宋）

不翦春衫愁意態。過收燈、有些寒在。小雨空簾，無人深巷，已早杏花先賣。白髮潘郎寬沈帶。怕看山、憶它眉黛。草色拖裙，煙光惹鬢，常記故園挑菜。
東風第一枝
作者：史達祖（宋）

巧沁蘭心，偷黏草甲，東風慾障新暖。謾凝碧瓦難留，信知暮寒輕淺。行天入鏡，做弄出、輕鬆纖軟。料故園、不卷重簾，誤了乍來雙燕。青未了、柳回白眼。紅欲斷、杏開素面。舊遊憶著山陰，厚盟遂妨上苑。寒爐重暖，便放慢春衫針線。恐鳳靴、挑菜歸來，萬一灞橋相見。
東風第一枝
作者：史達祖（宋）

草腳愁蘇，花心夢醒，鞭香拂散牛土。舊歌空憶珠簾，彩筆倦題繡戶。黏雞貼燕，想立斷、東風來處。暗惹起、一掬相思，亂若翠盤紅縷。今夜覓、夢池秀句。明日動、探花芳緒。寄聲沽酒人家，預約俊，遊伴侶。憐它梅柳，乍忍俊、天街酥雨。待過了一月燈期，日日醉扶歸去。
東風第一枝
作者：史達祖（宋）

酒館歌雲，燈街舞繡，笑聲喧似簫鼓。太平京國多歡，大酺綺羅幾處。東風不動，照花影、一天春聚。耀翠光、金縷相交，苒苒細吹香霧。羞醉玉、少年丰度。懷豔雪、舊家伴侶。閉門明月關心，倚窗小梅索句。吟情慾斷，念嬌俊、知人無據。想袖寒、珠絡藏香，夜久帶愁歸去。
玉樓春
作者：史達祖（宋）

遊人等得春晴也。處處旗亭堪繫馬。雨前穠杏尚娉婷，風后殘梅無顧藉。忌拈針線還逢社。鬥草贏多裙欲卸。明朝雙燕定歸來，叮囑重簾休放下。
玉樓春
作者：史達祖（宋）

玉容寂寞誰為主。寒食心情愁幾許。前身清澹似梅妝，遙夜依微留月住。香迷胡蝶飛時路。雪在鞦韆來往處。黃昏著了素衣裳，深閉重門聽夜雨。
喜遷鶯
作者：史達祖（宋）

月波疑滴。望玉壺天近，了無塵隔。翠眼圈花，冰絲織練，黃道寶光相直。自憐詩酒瘦，難應接、許多春色。最無賴，是隨香趁燭，曾伴狂客。蹤跡。謾記憶。老了杜郎，忍聽東風笛。柳院燈疏，梅廳雪在，誰與細傾春碧。舊情拘未定，猶自學、當年遊歷。怕萬一，誤玉人、夜寒簾隙。
萬年歡
作者：史達祖（宋）

兩袖梅風，謝橋邊、岸痕猶帶陰雪。過了匆匆燈市，草根青發。燕子春愁未醒，誤幾處、芳音遼絕。煙溪上、采綠人歸，定應愁沁花骨。非幹厚情易歇。奈燕臺句老，難道離別。小徑吹衣，曾記故里風物。多少驚心舊事，第一是、侵階羅襪。如今但、柳發晞春，夜來和露梳月。
阮郎歸
作者：史達祖（宋）

龍香吹袖白藤鞭。帽簷衝柳煙。一春幾度畫橋邊。東風聽管絃。花活計，酒因緣。從人嘲少年。真須吟就綠楊篇。灣頭寄小憐。
阮郎歸
作者：史達祖（宋）

舊時明月舊時身。舊時梅萼新。舊時月底似梅人。梅春人不春。香入夢，粉成塵。情多多斷魂。芙蓉孔雀夜溫溫。愁痕即淚痕。
眼兒媚
作者：史達祖（宋）

潘郎心老不成春。風味隔花塵。簾波浸筍，窗紗分柳，還過天津。近時無覓湘雲處，不記是行人。樓高望遠，應將秦鏡，多照施顰。
眼兒媚
作者：史達祖（宋）

兒家七十二鴛鴦。珠佩鎖瑤箱。期花等月，秦臺吹玉，賈袖傳香。十年白玉堂前見，直是翦柔腸。將愁去也，不成今世，終誤王昌。
憶瑤姬
作者：史達祖（宋）

嬌月籠煙，下楚領、香分兩朵湘雲。花房漸密時，弄杏箋初會，歌裡殷勤。沈沈夜久西窗，屢隔蘭燈幔影昏。自綵鸞、飛入芳巢，繡屏羅薦粉光新。十年未始輕分。念此飛花，可憐柔脆銷春。空餘雙淚眼，到舊家時郎謾染愁巾。袖止說道凌虛，一夜相思玉樣人。但起來、梅發窗前，哽咽疑是君。
南歌子
作者：史達祖（宋）

采綠隨雙槳，看山藉一筇。關南桃樹幾番紅。昨夜詩情頻在、雨聲中。花徑無雲隔，苔垣只夢通。舊歡一餉可過從。試覓鴛鴦新杏、簡春風。
風流子
作者：史達祖（宋）

紅樓橫落日，蕭郎去、幾度碧雲飛。記窗眼遞香，玉臺妝罷，馬蹄敲月，沙路人歸。如今但，一鶯通訊息，雙燕說相思。入耳舊歌，怕聽琴縷，斷腸新句，羞染烏絲。相逢南溪上，桃花嫩、嬌樣淺澹羅衣。恰是怨深腮赤，愁重聲遲。悵東風巷陌，草迷春恨，軟塵庭戶，花誤幽期。多少寄來芳字，都待還伊。
風流子
作者：史達祖（宋）

飛瓊神仙客，因遊戲、誤落古桃源。藉吟箋賦筆，試融春恨，舞裙歌扇，聊應塵緣。遣人怨，亂雲天一角，弱水路三千。還因秀句，意流江外，便隨輕夢，身墮愁邊。風流休相誤，尋芳縱來晚，尚有它年。只為賦情不淺，彈淚風前。想霧帳吹香，獨憐奇俊，露杯分酒，誰伴嬋娟。好在夜軒涼月，空自團圓。
金盞子
作者：史達祖（宋）

獎綠催紅，仰一番膏雨，始張春色。未踏畫橋煙，江南岸、應是草穠花密。尚憶濺裙蘋溪，覺詩愁相覓。光風外，除是倩鶯煩燕，謾通訊息。梨花夜來白。相思夢、空闌一林月。深深柳枝巷陌，難重遇、弓彎兩袖雲碧。見說倦理秦箏，怯春蔥無力。空遣恨，當時留秀句，蒼苔蠹壁。
杏花天
作者：史達祖（宋）

軟波拖碧蒲芽短。畫橋外、花晴柳暖。今年自是清明晚。便覺芳情較懶。春衫瘦、東風翦翦。過花塢、香吹醉面。歸來立馬斜陽岸。隔岸歌聲一片。
杏花天
作者：史達祖（宋）

古城官道花如霰。便恰限、花間再見。雙眉最現愁深淺。隔雨春山兩點。回頭但、垂楊帶苑。想今夜、銅駝夢遠。行人去了鶯聲怨。此度關心未免。
杏花天
作者：史達祖（宋）

細風微月垂楊院。記年少、春愁一點。棲鶯未覺花梢顫。踏損殘紅幾片。長安共、日邊近遠。況老去，芳情漸減。屏山幾夜春寒淺。卻將因而夢見。
杏花天
作者：史達祖（宋）

扇香曾靠腮邊粉。舊塵埋、月輪有暈。南風未似愁來近。前事臨窗隱隱。涼花畔、雲歌露飲。夢斷了、終難再問。鴛鴦帶上三生恨。將淚揩磨不盡。
三姝媚
作者：史達祖（宋）

煙光搖縹瓦。望晴簷多風，柳花如灑。錦瑟橫床，想淚痕塵影，鳳弦常下。倦出犀帷，頻夢見、王孫驕馬。諱道相思，偷理綃裙，自驚腰衩。惆悵南樓遙夜。記翠箔張燈，枕肩歌罷。又入銅駝，遍舊家門巷，首詢聲價。可惜東風，將恨與、閒花俱謝。記取崔徽模樣，歸來暗寫。
壽樓春
作者：史達祖（宋）

裁春衫尋芳。記金刀素手，同在晴窗。幾度因風殘絮，照花斜陽。誰念我今無腸。自少年、消磨疏狂。但聽雨挑燈，敧床病酒，多夢睡時妝。飛花去，良宵長。有絲闌舊曲，金譜新腔。最恨湘雲人散，楚蘭魂傷。身是客，愁為鄉。算玉簫、猶逢韋郎。近寒食人家，相思未忘蘋藻香。
于飛樂
作者：史達祖（宋）

綺翼□□，問誰常借春陂。生愁近渚風微。紫山深，金殿暖，日暮同歸。白頭相守，情雖定、事卻難期。帶恨飛來，煙埋秦草，年年枉夢紅衣。舊沙間，香頸冷，合是單棲。將終怨魂，何年化、連理芳枝。
南浦
作者：史達祖（宋）

玉樹曉飛香，待倩它、和愁點破妝鏡。輕嫩一天春，平白地、都護雨昏煙暝。幽花露溼，定應獨把闌干憑。謝屐未蠟，安排共文鵷，重遊芳徑。年來夢裡揚州，怕事隨歌殘，情趁雲冷。嬌眄隔東風，無人會、鶯燕暗中心性。深盟縱約，盡同晴雨全無定。海棠夢在，相思過西園，鞦韆紅影。
探芳信
作者：史達祖（宋）

謝池曉。被酒滯春眠，詩縈芳草。正一階梅粉，都未有人掃。細禽啼處東風軟，嫩約關心早。未燒燈，怕有殘寒，故園稀到。說道試妝了。也為我相思，佔它懷抱。靜數窗欞，最歡聽鵲聲好。半年白玉臺邊話，屢見鉤小。指芳期，夜月花陰夢老。
祝英臺近
作者：史達祖（宋）

柳枝愁，桃葉恨，前事怕重記。紅藥開時，新夢又溱洧。此情老去須休，春風多事。便老去、越難迴避。阻幽會。應念偷翦酴醿，柔條暗縈繫。節物移人，春暮更憔悴。可堪竹院題詩，蘚階聽雨，寸心外、安愁無地。
祝英臺近
作者：史達祖（宋）

綰流蘇，垂錦綬。煙外紅塵逗。莫倚莓牆，花氣釅如酒。便愁醺醉青虯，蜿蜿無力，戲穿碎、一屏新繡。謾懷舊。如今姚魏俱無，風標較消瘦。露點搖香，前度翦花手。見郎和笑拖裙，匆匆欲去，驀忽地、罥留芳袖。
祝英臺近
作者：史達祖（宋）

落花深，芳草暗，春到斷腸處。金勒驕風，欲過大堤去。翠樓葛領西邊，恰如曾約，畫闌映、一枝瓊樹。正凝佇。芳意欺月矜春，渾欲便偷許。多少鶯聲，不敢寄愁與。謝郎日日西湖，如今歸後，幾時見、倚簾吹絮。
釵頭鳳・擷芳詞
作者：史達祖（宋）

春愁遠。春夢亂。鳳釵一股輕塵滿。江煙白。江波碧。柳戶清明，燕簾寒食。憶憶憶。鶯聲曉，簫聲短。落花不許春拘管。新相識。休相失。翠陌吹衣，畫樓橫笛。得得得。
西江月
作者：史達祖（宋）

西月澹窺樓角，東風暗落簷牙。一燈初見影窗紗。又是重簾不下。幽思屢隨芳草，閒愁多似楊花。楊花芳草遍天涯。繡被春寒夜夜。
西江月
作者：史達祖（宋）

三十六宮月冷，百單八顆香懸。只宜結贈散花天。金粟分身顯現。指嫩香隨甲影，頸寒秋入雲邊。未忘靈鷲舊因緣。贏得今生圓轉。
西江月
作者：史達祖（宋）

一片秋香世界，幾層涼雨闌干。青天不惜爛銀盤。借與先生為勸。酒喚詩來酒外，人言身在人間。如何得似碧雲閒。且共嫦娥相伴。
西江月
作者：史達祖（宋）

裙摺綠羅芳草，冠梁白玉芙蓉。次公筵上見山公。紅綬欲銜雙鳳。已向冰奩約月，更來玉界乘風。凌波襪冷一尊同。莫負彩舟涼夢。
慶清朝
作者：史達祖（宋）

墜絮孳萍，狂鞭孕竹，偷移紅紫池亭。餘花未落，似供殘蝶經營。賦得送春詩了，夏帷攛斷綠陰成。桑麻外，乳鳩稚燕，別樣芳情。荀令舊香易冷，嘆俊遊疏懶，枉自銷凝。塵侵謝屐，幽徑斑駁苔生。便覺寸心尚老，故人前度謾丁寧。空相誤，祓蘭曲水，挑菜東城。
桃源憶故人
作者：史達祖（宋）

雙鴛蹙月天津近。歸後嫩情常剩。燈市一年愁凝。心共梅花冷。網塵洞戶春沈靜。衰盡冶遊情性。羞見素娥嬌影。明似愁鸞鏡。
桃源憶故人
作者：史達祖（宋）

明霞烘透春機杼。春在明霞多處。我是有詩漁父。一夢秦天古。柳枝巷陌深朱戶。牆外風流一樹。十五年來凝佇。彈盡胭脂雨。
花心動
作者：史達祖（宋）

風約簾波，錦機寒、難遮海棠煙雨。夜酒未蘇，春枕猶敧，曾是誤成歌舞。半褰薇帳雲頭散，奈愁味、不隨香去。盡沈靜、文園更渴，有人知否。懶記溫柔舊處。偏只怕、臨風見他桃樹。繡戶鎖塵，錦瑟空弦，無復畫眉心緒。待拈銀管書春恨，被雙燕、替人言語。意不盡，垂楊幾千萬裡。
解佩令
作者：史達祖（宋）

人行花塢。衣沾香霧。有新詞、逢春分付。屢欲傳情，奈燕子、不曾飛去。倚珠簾、詠郎秀句。相思一度。穠愁一度。最難忘、遮燈私語。澹月梨花，借夢來、花邊廊廡。指春衫、淚曾濺處。
菩薩蠻
作者：史達祖（宋）

梨花不礙東城月。月明照見空闌雪。雪底夜香微。褰簾拜月歸。錦衾幽夢短。明月南堂宴。宴罷小樓臺。春風來不來。
菩薩蠻
作者：史達祖（宋）

唐昌觀裡東風軟。齊王宮外芳名遠。桂子典刑邊。梅花伯仲間。籠茸鎪暖雪。瑣細雕晴月。誰駕七香車。綠雲飛玉沙。
菩薩蠻
作者：史達祖（宋）

廣寒夜搗玄霜細。玉龍睡重痴涎墜。鬥合一團嬌。偎人暖欲消。心情雖軟弱。也要人摶搦。寶扇莫驚秋。班姬應更愁。
賀新郎
作者：史達祖（宋）

花落臺池靜。自春衫閒來，老了舊香荀令。酒既相違詩亦可，此外雲沈夢冷。又催喚、官河蘭艇。匝岸煙霏吹不斷，望樓陰、欲帶朱橋影。和草色，入輕暝。裙邊竹葉多應剩。怪南溪見後，無個再來芳信。胡蝶一生花裡活，難制竊香心性。便有段、新愁隨定。落日年年宮樹綠，墮新聲、玉笛西風勁。誰伴我，月中聽。
賀新郎
作者：史達祖（宋）

綠障南城樹。有高樓銜城，樓下芰荷無數。客自倚闌魚亦避，恐是持竿伴侶。對別浦、扁舟容與。楊柳影間風不到，倩詩情、飛過鴛鴦浦。人正在，斷腸處。兩山帶著冥冥雨。想低簾短額，誰見恨時眉嫵。別為清尊眠錦瑟，怕被歌留愁住。便欲趁、採蓮歸去。前度劉郎雖老矣，奈年來、猶道多情句。應笑煞，舊鷗鷺。
賀新郎
作者：史達祖（宋）

鵲翅西風淺。乍疏雲垂幔，近月銀鉤將卷。天上應閒支機石，前度芳盟誰踐。便好織、迴文錦獻。乞得穠歡今夜裡，算盈盈、一水曾何遠。寧不會，暗相見。綵樓吹斷閒針線。想幽情嫩約，別有蘚庭花院。青鳥沈沈音塵絕，煙鎖蓬萊宮殿。漸木杪、參旗西轉。不怕天孫成間阻，怕人間、薄倖心腸變。又學得，易分散。